Čiernofigúrový pinax (funerálny) s dvomi otvormi na zavesenie, zobrazuje „prothesis" pohrebný rituál, pri ktorom si smútiaca rodina trhá vlasy nad zosnulým, 2. polovica 6. stor. pred Kr. Walters Art Museum
**Pinax** (starogr. *πίναξ* – *pinax* – „doska") je starogrécky výraz pre maľovanú dosku a pre okrúhly tanier.

Pinax (mn. č. *pinakes*), doska (tabuľka, obraz) zväčša obdĺžnikového tvaru, často s dvomi otvormi na zavesenie, zdobený maľbou alebo reliéfom, slúžil hlavne ako votívny dar v hrobkách alebo vo svätyniach. Pinakes boli zhotovené zvyčajne z dreva, hliny alebo bronzu (menej z mramoru) a ich výzdoba zobrazovala hlavne mytologické, obetné alebo funerálne scény (niekedy i s nápismi).

Drevené pinakes sa pre obmedzenú trvanlivosť dreva (drevo je citlivé na grécke podnebie) zachovali len veľmi vzácne. Jedinečným príkladom archaických malieb na drevo sú pinakes objavené v roku 1934 v jaskyni *Saftulis* neďaleko mesta Sikyón. Do tejto jaskyne ich v 6. stor. pred Kr. zavesili návštevníci ako dary nymfám. Jeden dobre zachovaný pinax zobrazuje rodinu, ktorá sa chystá obetovať ovcu pri oltári, ďalší predstavuje trojicu žien, pravdepodobne nýmf. V jaskyni (v tzv. *Jaskyni nýmf*) sa našli i terakoty zobrazujúce bábiky, hračky a tehotné ženy. Tieto terakotové sošky neboli štandardnými obetnými darmi, ale do jaskyne nýmf boli zrejme umiestnené v súlade so všeobecným presvedčením starovekých Grékov, že nymfy pomáhajú pri pôrodoch (Euripides, *Élektra* 626).

Pinax alebo *pinakion* bol v starovekom Grécku aj názov taniera, ktorý sa používal na stravovanie a servírovanie. Napr. v Homérovom epose Odysea (1, 141; 16, 49) sa na pinakes podáva mäso a iné jedlá.

Pod názvom *Pinakes* je známy i Kallimachov katalóg kníh (papyrusových zvitkov) Alexandrijskej knižnice. Kalimachos ho zrejme nazval podľa tabuliek (pinax) pripevnených na stojanoch s knihami, na ktorých bol napísaný zoznam kníh v jednotlivých stojanoch.

* Votívny pinax zobrazujúci Eleusínske mystériá, polovica 4. stor. pred Kr.Votívny pinax zobrazujúci Eleusínske mystériá, polovica 4. stor. pred Kr.
* Reliéfový pinax z Efezu, 1. storočie, Selçuk Efes MüzesiReliéfový pinax z Efezu, 1. storočie, Selçuk Efes Müzesi
* Náhrobný čiernofigúrový pinax od maliara Exékia, cca  540 – 530 pred Kr. Antikensammlung BerlinNáhrobný čiernofigúrový pinax od maliara Exékia, cca 540 – 530 pred Kr. Antikensammlung Berlin

Referencie a bibliografia
-------------------------

1. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 381.
2. ↑  Brian A. Sparkes. *Greek Pottery*. Manchester : Manchester University Press, 1991. ISBN 978-07-1902-936-3. S. 85.
3. 1 2  Jaeger. *Thesaurus Cultus Et Rituum Antiquorum*. Los Angeles : Getty Publications, 2004. ISBN 978-08-9236-792-4. S. 341.
4. ↑  R M Cook \*\*Decd\*\*, R. M. Cook. *Greek Painted Pottery*. Hoboken : Routledge, 2013. ISBN 978-11-3563-684-5. S. 228.
5. ↑  Ernest Arthur Gardner. *A Catalogue of Greek Vases in the Fitzwilliam Museum Cambridge*. Cambridge : Cambridge University Press, 2013. ISBN 978-11-0763-807-5. S. 77.
6. 1 2  Folkert T. Van Straten. *Hierà Kalá: Images of Animal Sacrifice in Archaic and Classical Greece*. Leiden : BRILL, 1995. ISBN 978-90-0410-292-7. S. 58.
7. ↑  Lucy C. M. M. Jackson. *The Chorus of Drama in the Fourth Century BCE*. Oxford : Oxford University Press, 2019. ISBN 978-01-9258-289-8. S. 40.
8. ↑  Peter Wilson. *The Athenian Institution of the Khoregia*. Cambridge : Cambridge University Press, 2003. ISBN 978-05-2154-213-5. S. 242.
9. ↑  Matthew Dillon. *Girls and Women in Classical Greek Religion*. London : Routledge, 2003. ISBN 978-11-3436-509-8. S. 276-278.
10. ↑  Lynn R. LiDonnici. *The Epidaurian Miracle Inscriptions*. Atlanta : Scholars Press, 1995. ISBN 978-07-8850-104-3. S. 45.
11. ↑  Jennifer Larson, Jennifer (Kent State University Larson, USA), Jennifer Lynn Larson. *Ancient Greek Cults: A Guide*. New York : Psychology Press, 2007. ISBN 978-04-1532-448-9. S. 153.
12. ↑  Arthur Novak. *Vitrinka na krásne knihy, vazby a jiné hezké věci, Zväzky 4–5*. Praha : Spolek českých bibliofilů, 1926. S. 168.

Iné projekty
------------

Commons
* Spolupracuj na Commons Commons ponúka multimediálne súbory na tému **Pinax**

Pozri aj
--------

* Typológia starogréckej keramiky